Gerb. tėveliai, globėjai,

Norime įspėti Jus apie vaikams kylančias grėsmes internete, socialiniuose tinkluose, mobiliuosiuose telefonuose.

Socialiniuose tinkluose jau nebe pirmą kartą gimsta ir tarp paauglių lyg virusas plinta įvairūs iššūkiai, tačiau kai kurie jų – ne tik neprimena žaidimų, bet ir yra itin pavojingi psichinei bei fizinei sveikatai. Įsitraukimas į smurtinius „žaidimus“, netinkamas bendravimas socialiniuose tinkluose gali padaryti rimtą žalą vaikų psichologinei būklei, jie gali būti privedami prie nerimo sutrikimų, panikos atakų, depresijos ar net savižudybės.

Rekomenduojame domėtis, ką vaikai veikia internete, įspėti juos apie galimas grėsmes virtualioje erdvėje. Svarbūs 2 principai – žinoti, ką vaikas veikia internete, ir aptarti, kaip reaguoti į tuos pavojus.

Pasikalbėkite su vaikais apie tai, kad tiek realybėje, tiek virtualioje erdvėje yra visokių pavojų. Reikėtų aiškinti vaikams, kad jeigu tave nepažįstamas žmogus kalbina kažkur eiti ar siūlo saldainį, neverta to daryti. Lygiai taip pat ir internete, - jeigu kažkas reikalauja kažkokios informacijos internetu arba liepia daryti dalykus, kurie tau nepatinka, tu tikrai neprivalai to daryti arba jei daro kažką, kas tave skaudina, žemina ar pan., tu neprivalai to kęsti. Akcentuokite, kad jie su Jumis visada gali pasikalbėti ir Jūs galite padėti išspręsti tą situaciją.

Atkreipkite dėmesį, jei pastebite, kad vaikas atrodo labiau įsitempęs, nusiminęs, kažkas ryškiai pasikeitę, matosi, kad vaikas ne toks, koks buvo prieš tai.

Daugiau informacijos apie internete kylančias grėsmes ir galimybes skatinti saugų vaikų naudojimąsi internetu Jūs gali pasiskaityti svetainėje: draugiskasinternetas.lt.

Pagarbiai,

Gimnazijos socialinė pedagogė Vilma ir psichologė Irma